RAPPORT TAL-KUMMISSJONI LILL-KUNSILL U LILL-PARLAMENT EWROPEW

Dwar ir-riżultat tal-implimentazzjoni tal-Pjanijiet ta' Ġestjoni tas-Sallur, fosthom evalwazzjoni tal-miżuri dwar ir-ripopolazzjoni u l-evoluzzjoni tal-prezzijiet fis-suq tas-sallur li jkun fih tul ta' inqas minn 12-il cm.

Tagħrif eżistenti

Dan ir-rapport huwa ppreżentat lill-Parlament Ewropew u lill-Kunsill bi qbil mal-Artikolu 9(2) tar-Regolament tal-Kunsill (KE) 1100/2007 tat-18 ta' Settembru 2007 (ir-Regolament dwar is-Sallur).[1]

Ir-Regolament dwar is-Sallur jistabbilixxi l-miżuri għall-irkupru tal-istokk tas-Sallur Ewropew, li niżel għal livell aktar baxx minn qatt qabel fl-istorja u kien dejjem qed jonqos b'rata allarmanti b'reklutaġġ ta' bejn 1% u 5% ta' dak li kien osservat fis-snin 70 (perjodu meta l-istat tal-istokk kien meqjus bħala b'saħħtu) skont l-avviżi rikorrenti tal-Kunsill Internazzjonali għall-Esplorazzjoni tal-Baħar (ICES) fis-snin 2000. Is-sallur Ewropew iddaħħal ukoll fl-Appendiċi II tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) fl-2009, li tikkonċerna l-ispeċijiet li mhumiex bilfors mgħedda bl-estinzjoni, iżda li jrid jiġi kkontrollat il-kummerċ tagħhom biex ma jsirx sfruttar li jkun mhux kompatibbli mas-sopravvivenza tal-ispeċi. Dan huwa rifless mill-elenkar fl-Anness B tar-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi. F'Diċembru tal-2010, il-Grupp ta' Analiżi Xjentifika (SRG) li twaqqaf minn dan ir-Regolament, wasal għall-konklużjoni li "ma kienx possibbli li l-SRG ikun tal-fehma li l-qbid jew il-ġbir ta' eżemplari slavaġ tas-sallur Ewropew, jew l-esportazzjoni tagħhom ma jkollhomx effetti ħżiena fuq l-istatus tal-konservazzjoni tal-ispeċi".[2] Fuq din il-bażi, l-Awtoritajiet ta' Regolazzjoni tal-fergħa tas-CITES tal-UE ma setgħux jippermettu l-esportazzjoni tas-sallur mill-UE minn Diċembru tal-2010.

Ir-Regolament dwar is-Sallur jobbliga lill-Istati Membri li għandhom il-baċiri tax-xmajjar fit-territorju nazzjonali tagħhom li huwa ħabitat għas-sallur, li jwaqqfu u jimplimentaw Pjanijiet ta' Ġestjoni tas-Sallur. Dawn il-Pjanijiet ta' Ġestjoni tas-Sallur għandu jkun fihom miżuri li jiżguraw proporzjon ta' ħarba lejn il-baħar ta' mill-inqas 40% tas-sallur adult relattiv għal-livelli ta' ħarba li kienu jeżistu mingħajr l-influwenza tal-bniedem. B'mod partikolari, Pjan ta' Ġestjoni tas-Sallur jista' jkun fih miżuri bħal tnaqqis ta' sajd kummerċjali, restrizzjonijiet fuq is-sajd tan-namra, miżuri ta' ripopolazzjoni, miżuri strutturali biex dawn ikunu jistgħu jgħaddu mix-xmajjar, u titjib tal-ħabitats tax-xmajjar, it-trasportazzjoni tas-sallur adult (silver eel) mill-ilmijiet interni, it-tfixkil tal-predaturi, miżuri marbutin mat-turbini tal-enerġija idroelettrika, l-akkwakultura, kif ukoll kull miżura oħra meħtieġa biex tintlaħaq il-mira msemmija ta' 40%. Barra minn hekk, l-Istati Membri li jippermettu s-sajd għal sallur li jkun iqsar minn 12-il ċentimetru (il-frieħ tas-sallur) huma obbligati li jżommu 60% tal-qabda biex jirripopolaw l-istokk.[3]

Il-qagħda tal-istokk tas-Sallur Ewropew

Il-Kummissjoni tieħu l-pariri xjentifiċi regolari mingħand l-ICES dwar il-qagħda tal-istokk tas-sallur Ewropew. L-ICES ilhu jagħti l-pariri dwar is-sallur mill-1999, u dawn ilhom juru tnaqqis fl-abbundanza tas-sallur f'kull stadju ta' ħajtu (frieħ-trasparenti, żgħażagħ-sofor u adulti-lewn il-fidda) fl-istokk tas-sallur Ewropew u fir-reklutaġġ.

Skont l-aħħar parir tal-ICES li ħareġ f'Novembru tal-2013, il-qagħda tal-istokk tas-sallur għadha mwegħra u tinħtieġ azzjoni urġenti. Il-parir josserva li hemm żieda fir-reklutaġġ annwali ta' frieħ tas-sallur fil-Baħar tat-Tramuntana, ta' inqas minn 1% sa 1,5%, u bejn 5% u 10% f'postijiet oħra, f'dawn l-aħħar sentejn. Madankollu, din iż-żieda trid titpoġġa f'perspettiva storika, u ma taffettwax f'qasir żmien il-ħarba tas-sallur adult, minħabba t-tul taċ-ċiklu tal-ħajja tas-sallur. Għalhekk, f'dan l-istadju għadha ma nbidlitx il-perċezzjoni li l-istatus tal-istokk huwa kritiku.

Il-valutazzjoni xjentifika disponibbli twettqet abbażi ta' rappurtar mhux komplut u ġbir tad-dejta u metodoloġija mhux standardizzati. Minħabba f'hekk mhuwiex ivvalutat sew l-istat tal-istokk, li hu mifrux anki barra l-ilmijiet tal-UE.

L-Unjoni Internazzjonali għall-Konservazzjoni tan-Natura tati l-pariri xjentifiċi wkoll, u fl-2014 evalwat li l-ispeċi hija mgħedda b'mod kritiku abbażi ta' tnaqqis kbir u ħesrem fid-daqs tal-popolazzjoni. L-Unjoni Internazzjonali għall-Konservazzjoni tan-Natura tikkonkludi li kien hemm tnaqqis sostanzjali (90-95%) fir-reklutaġġ tas-Sallur Ewropew madwar żoni kbar tal-firxa ġeografika tiegħu matul dawn l-aħħar 45 sena minħabba għadd ta' theddidiet fi stadji differenti matul iċ-ċiklu tal-ħajja tagħhom.

Il-qagħda tal-Implimentazzjoni tar-Regolament 1100/2007

L-implimentazzjoni tar-Regolament dwar is-Sallur ġarrbet għadd ta' ostakoli li kkaġunaw dewmien. Il-Pjanijiet ta' Ġestjoni tas-Sallur tressqu tard mill-Istati Membri (bejn għadd ta' xhur u kważi sentejn wara d-data ta' skadenza), l-evalwazzjonijiet tekniċi damu iktar milli kien mistenni, ir-rapporti kellhom jitressqu mill-ġdid għall-approvazzjoni tal-Kummissjoni, u b'hekk l-implimentazzjoni tal-biċċa l-kbira tal-pjanijiet u l-applikazzjoni tal-miżuri ta' ripopolazzjoni damu.

Dsatax-il Stat Membru ppreżentaw il-Pjanijiet ta' Ġestjoni tas-Sallur tagħhom. Dawn il-pjanijiet fihom għadd ta' miżuri biex jitnaqqsu l-fatturi li jwasslu għall-mortalità, inklużi restrizzjonijiet fuq is-sajd u azzjonijiet li ma għandhomx x'jaqsmu mas-sajd, partikolarment rigward it-tibdil jew it-tneħħija ta' ostakoli għall-migrazzjoni, ir-ripopolazzjoni, it-tnaqqis tat-tniġġiż, u miżuri kontra l-parassiti. Qabel ma ġew approvati mill-Kummissjoni, il-Pjanijiet ta' Ġestjoni tas-Sallur ġew eżaminati mill-ICES.

Kien hemm sitt Stati Membri li ġew eżentati milli jfasslu l-Pjanijiet ta' Ġestjoni tas-Sallur billi t-territorju tagħhom tqies li ma kienx ħabitat sinifikanti għas-sallur (l-Artikolu 3).[4] Żewġ Stati Membri[5] ma ressqux il-pjanijiet, u għaldaqstant kellhom awtomatikament jimplimentaw tnaqqis ta' 50% tas-sajd għas-sallur (l-Artikolu 4(2) tar-Regolament dwar is-Sallur).

Skont l-Artikolu 9(1) tar-Regolament, l-Istati Membri jridu jirrappurtaw dwar il-progress fl-implimentazzjoni tal-Pjanijiet ta' Ġestjoni tas-Sallur kull tliet snin. B'mod partikolari, dawn ir-rapporti jridu jagħtu l-informazzjoni li ġejja:

(a) għal kull Stat Membru, il-proporzjon relattiv għal-livell fil-mira stabbilit fl-Artikolu 2(4), tal-bijomassa tas-sallur adult li jaħrab lejn il-baħar biex ibid;

(b) il-livell tal-isforz tas-sajd għas-sallur kull sena, u t-tnaqqis li jsir bi qbil mal-Artikoli 4(2) u 5(4);

(c) il-livell tal-fatturi ta’ mortalità barra mis-sajd, u t-tnaqqis li jsir bi qbil mal-Artikolu 2(10);

(d) l-għadd ta' frieħ li jinqabdu u l-proporzjonijiet minnhom li jintużaw għal skopijiet diversi.

Il-maġġoranza tal-Istati Membri laħqu d-data ta' skadenza tat-tressiq tal-ewwel rapport tal-progress (it-30 ta' Ġunju 2012).[6] Id-differenzi fid-dati tal-adozzjoni tal-Pjanijiet ta' Ġestjoni tal-Istati Membri differenti (bejn Lulju tal-2009 u l-2011) huma riflessi wkoll fir-rapporti tal-progress. Xi awtoritajiet nazzjonali u xi xjenzjati osservaw li ma kienx hemm biżżejjed żmien biex tinġabar id-dejta u/jew biex jiġi vvalutat l-impatt tal-implimentazzjoni tal-Pjanijiet ta' Ġestjoni.

Evalwazzjoni Statistika u Xjentifika tar-Riżultat tal-Pjanijiet ta' Ġestjoni

Ir-rapporti kollha tal-Istati Membri ġew evalwati statistikament u xjentifikament. Abbażi ta' evalwazzjoni esperta, il-parir xjentifiku bi tweġiba għat-talba ad hoc tal-Kummissjoni biex issir evalwazzjoni teknika tal-implimentazzjoni tal-Pjanijiet ta' Ġestjoni, wasal f'Ġunju tal-2013.[7] Il-parir ikkonferma li fil-maġġoranza tal-Unitajiet ta' Ġestjoni tas-Sallur, jiġifieri l-81 unità ta' ġestjoni stabbiliti mill-Istati Membri għall-implimentazzjoni tal-Pjanijiet ta' Ġestjoni tagħhom, kien hemm progress fl-implimentazzjoni tal-miżuri ta' ġestjoni marbutin mas-sajd, iżda miżuri oħrajn ta' ġestjoni, bħalma huma t-titjib tal-ħabitats, it-trażżin tal-parassiti jew il-kontroll tal-predaturi, f'ħafna każi ġew posposti jew implimentati biss parzjalment.

B'mod ġenerali, fis-sitwazzjoni attwali, għadu diffiċli li wieħed jivvaluta r-riżultat tal-Pjanijiet ta' Ġestjoni mqabbel mal-mira ta' ħarba ta' 40% stabbilit mir-Regolament dwar is-Sallur.

Il-parir xjentifiku jenfasizza li l-effikaċja tal-miżuri ta' ġestjoni individwali mhux dejjem tista' tintwera: jew ikun hemm nuqqas ta' dejta meħtieġa, jew il-miżuri kkonċernati mhumiex mistennija li jidher l-effett tagħhom mal-ewwel, jew f'temp ta' żmien qasir. Pereżempju, hemm probabbiltà kbira li r-restrizzjonijiet fuq is-sajd għas-sallur adult ikkontribwixxew għaż-żiediet fil-ħarba ta' dan is-sallur. Mandankollu, il-miżuri ta' ġestjoni li għandhom fil-mira s-sallur qabel ma jsir adult (pereżempju r-ripopolazzjoni), s'issa mhumiex mistennija li jikkontribwixxu għal żieda fil-ħarba tas-sallur adult minħabba raġunijiet bijoloġiċi (dewmien ta' ġenerazzjoni, li jkun madwar 5 snin fil-laguni Mediterranji, sa bejn 25 u 30 sena fit-Tramuntana tal-Ewropa). Miżuri li mhumiex marbutin mas-sajd, iżda għandhom x'jaqsmu mal-idroelettriku, ma' stazzjonijiet tal-ippumpjar u ma' ostakoli għall-migrazzjoni, ukoll huma diffiċli biex tevalwahom f'dan l-istadju, prinċipalment minħabba li l-impatti potenzjali huma fin-natura tagħhom speċifiċi għall-postijiet fejn jinsabu, u minħabba nuqqas ta' dejta ta' wara l-evalwazzjoni. Dan il-parir ma jikkonkludix billi jgħid li dawn il-miżuri ta' ġestjoni huma ineffettivi, jew li mhumiex se jkunu effettivi fuq tul ta' żmien.

Għar-raġunijiet spjegati hawn fuq, għadu mhux possibbli li jiġi ddeterminat fuq bażi individwali, kemm ikkontribwixxew l-Unitajiet ta' Ġestjoni tas-Sallur għall-irkupru tal-istokk kollu. Skont ir-rapporti ta' progress tal-Istati Membri, minn 81 Unità ta' Ġestjoni tas-Sallur, 17-il waħda qed tikseb il-miri ta' bijomassa tagħha, iżda dan mhuwiex il-każ għal 42 minnhom, u ma hemmx rapporti mingħand 22 Unità ta' Ġestjoni. 24 Unità rrapportaw li kisbu l-miri ta' mortalità antropoġenika tagħhom, 19-il waħda rrappurtaw li ma laħqux il-miri tagħhom, u 38 waħda ma rrappurtawx l-indikaturi kollha meħtieġa dwar l-istokk biex din l-evalwazzjoni tkun tista' ssir. L-evalwazzjoni xjentifika enfasizzat aktar il-valur tal-valutazzjonijiet li l-għan tagħhom huwa biex jiġi stabbilit liema miżuri addizzjonali (barra r-restrizzjonijiet fuq is-sajd) x'aktarx li jikkontribwixxu biex jinkisbu l-miri tal-ġestjoni.[8]

Ir-ripopolazzjoni

Ir-Regolament dwar is-Sallur jobbliga lill-Istati Membri li jippermettu s-sajd għall-frieħ tas-sallur li jirriżervaw mill-inqas 60% tal-qabdiet għar-ripopolazzjoni fl-UE għall-iskop ta' konservazzjoni. Iżda mhuwiex ċert li 60% tal-qbid totali fil-fatt ġie ripopolat, peress li jidher li d-domanda mhijiex biżżejjed. Ir-ripopolazzjoni hija miżura li tagħmel parti minn kważi kull Pjan ta' Ġestjoni tas-Sallur. Skont il-valutazzjoni xjentifika, ftit huma l-Unitajiet ta' Ġestjoni tas-Sallur li laħqu l-miri tar-ripopolazzjonitagħhom, il-maġġoranza tagħhom laħqu l-miri b'mod parzjali, u ftit minnhom ma implimentawx l-azzjoni.

Il-parir xjentifiku dwar il-qagħda tal-istokk tas-sallur Ewropew għall-2012[9] wera t-tħassib dwar il-prattiki attwali tar-ripopolazzjoni tas-sallur, u osserva li mhuwiex ċar jekk fil-fatt ir-ripopolazzjoni tikkontribwixxix biex tiżgura żieda fil-ħarba tas-sallur, jew biex issostni s-sajd tas-sallur f'ċerti Unitajiet ta' Ġestjoni tas-Sallur. Il-valutazzjoni xjentifika tal-implimentazzjoni tal-Pjanijiet ta' Ġestjoni tas-Sallur[10] tikkonkludi li r-ripopolazzjoni skont il-pjanijiet ta' ġestjoni mhijiex mistennija li tikkontribwixxi għal żieda fil-ħarba tas-sallur adult: l-effikaċja tagħha għadha mhijiex ċerta, filwaqt li mhemmx evidenza ta' benefiċċji netti minħabba d-dawmien ġenerazzjonali.

Ix-xjenzjati qegħdin jiddubitaw ukoll mill-kontribut tar-ripopolazzjoni tal-istokk tal-bidien, u ġie rrakkomandat "li s-sallur kollu fl-istokk għandu jiġi mmarkat biex b'hekk ikun distint mis-sallur salvaġġ waqt it-teħid ta' kampjuni sussegwenti".[11] Filwaqt li l-effetti tar-ripopolazzjoni ma jistgħux jintwerew minnufih minħabba d-dewmien ġenerazzjonali, dan l-aħħar saret riċerka fl-Isvezja fejn ġie rintraċċat is-sallur li jkun ħarab mill-istokk biex jiġi vverifikat jekk dan jemigrax bl-istess mod bħas-sallur salvaġġ li jkun irreklutat.[12] L-ewwel riżultati jidher li qegħdin jindikaw li s-sallur tal-istokk jaġixxi bl-istess mod bħas-sallur salvaġġ irreklutat.

Tingħata ħarsa ġenerali lejn l-implimentazzjoni tar-ripopolazzjoni mill-Istati Membri fl-Anness II ta' dan ir-rapport.

L-evoluzzjoni tal-Prezzijiet fis-Suq tal-Frieħ tas-Sallur u l-Kummerċ Illegali

Skont l-Artikolu 7(6) tar-Regolament dwar is-Sallur, meta l-prezzijiet fis-suq tal-frieħ tas-sallur li jintuża għar-ripopolazzjoni jinżlu b'mod sinifikanti meta mqabbla mal-prezzijiet tal-frieħ tas-sallur li jintużaw għal skopijiet oħra, skont l-informazzjoni dwar il-prezzijiet li jiġu ppreżentati mill-Istat Membru kkonċernat, u fuq talba ta' dan l-Istat Membru, il-Kummissjoni għandha twettaq il-miżuri rilevanti biex din is-sitwazzjoni tiġi indirizzata. Dawn il-miżuri jistgħu jinkludu tnaqqis fil-perċentwal ta' frieħ tas-sallur li jiġu riżervati għar-ripopolazzjoni, kif stabbilit fl-Artikolu 7(2) tar-Regolament. S'issa għadhom ma ġewx implimentati dawn il-miżuri.

Ir-Regolament dwar is-Sallur (l-Artikolu 7(7)) jistabbilixxi l-obbligu fuq il-Kummissjoni li tirrapporta lill-Parlament Ewropew u lill-Kunsill qabel l-1 ta' Lulju 2011 biex jiġu vvalutati l-effikaċja tal-miżuri ta' ripopolazzjoni u l-evoluzzjoni tal-prezzijiet fis-suq tal-frieħ tas-sallur. Il-Kummissjoni fakkret lill-Istati Membri dwar l-obbligu tagħhom li jirrappurtaw il-prezzijiet tal-frieħ tas-sallur matul l-2011 u l-2012. Sa Lulju tal-2012, sena wara l-ewwel data ta' skadenza annwali għar-rappurtar tal-prezzijiet tal-frieħ tas-sallur, 12-il Stat Membru kienu rrappurtaw il-prezzijiet tal-frieħ tas-sallur, li minnhom disgħa biss taw rapport sħiħ. Għaldaqstant, il-Kummissjoni ma setgħetx tissodisfa l-obbligu li tressaq ir-rapport tagħha skont l-Artikolu 7(7) sad-data ta' skadenza indikata.

F'dan ir-rapport tinsab evalwazzjoni tentattiva tal-evoluzzjoni tal-prezzijiet fis-suq tal-frieħ tas-sallur irrappurtati mill-Istati Membri. L-Anness I jagħti sommarju tal-informazzjoni li taw l-Istati Membri dwar il-prezzijiet għal kull kilogramma ta' frieħ tas-sallur li ħallsu dawk li jieħdu ħsieb ir-ripopolazzjoni fl-Istati Membri differenti.

Minħabba li s-Sallur Ewropew ġie elenkat fl-Appendiċi II tas-CITES (li ġie traspost fir-Regolament 338/97 tal-UE), minn Diċembru 2010 'l hawn ma ġiex permess il-kummerċ tas-sallur minn barra l-Unjoni Ewropea għal ġewwa jew viċe versa.[13] Il-frieħ tas-sallur li jinqabad fl-ilmijiet tal-UE ma jistax jiġi kkummerċjalizzat barra l-UE. Il-frieħ tas-sallur li ma jintużax għar-ripopolazzjoni jista' jintbagħat għall-bejgħ għall-konsum mill-bniedem (b'mod ewlieni lejn Spanja u Franza) jew għall-akkwakultura (l-iżjed lejn il-Pajjiżi l-Baxxi u d-Danimarka, iżda wkoll lejn il-Greċja).

Mingħajr il-kummerċ internazzjonali u mingħajr informazzjoni preċiża u akkurata dwar il-prezzijiet fl-Istati Membri, sar impossibbli li jkun hemm tqabbil fil-prezzijiet bejn il-frieħ tas-sallur li jinbiegħu u dawk li jintużaw għar-ripopolazzjoni.

Rakkomandazzjonijiet biex tiżdied l-effikaċja tar-Regolament dwar is-Sallur

Minkejja l-implimentazzjoni tal-Pjanijiet ta' Ġestjoni tas-Sallur, il-qagħda tal-istokk tas-sallur Ewropew għadha kritika, u għandu jiġi adottat approċċ ta' prekawzjoni sakemm ma jkunx hemm evidenza ċerta ta' żieda sostnuta fir-reklutaġġ u fl-istokk ta' sallur adult. Ix-xjenzjati l-ħin kollu jwissu li kull mortalità li tkun ikkaġunata mill-bniedem (is-sajd u l-mortalità antropoġenika mhux marbuta mas-sajd) għandha titnaqqas kemm jista' jkun biex tqarreb iż-żero, u li tinħtieġ azzjoni urġenti. Bi qbil ma' dan il-parir xjentifiku jista' jkun jeħtieġ li jitqiesu miżuri addizzjonali biex jitnaqqsu l-livelli attwali tal-mortalità kkawżata mill-bniedem.

L-implimentazzjoni tal-Pjanijiet ta' Ġestjoni tas-Sallur wasslet għal restrizzjonijiet fuq is-sajd li jistgħu jirriżultaw f'żieda fir-reklutaġġ tal-frieħ tas-sallur minn hawn u ftit snin oħra. Għaldaqstant jeħtieġ li jiġi vvalutat l-impatt ta' dawn ir-restrizzjonijiet fuq żmien qasir.

Fatturi ta' mortalità antropoġeniċi li mhumiex marbutin mas-sajd jinkludu l-istazzjonijiet tal-ippumpjar u tal-idroelettriku, it-telf jew id-degradazzjoni tal-ħabitat, it-tniġġis, il-mard, u l-parassiti. Għandha tingħata aktar attenzjoni għall-miżuri ta' ġestjoni marbutin ma' dawn il-fatturi ta' mortalità antropoġenika li mhumiex marbutin mas-sajd, li l-biċċa l-kbira tagħhom ġew implimentati biss parzjalment mill-Istati Membri. Filwaqt li l-għan tal-Pjanijiet Nazzjonali ta' Ġestjoni huwa li jiżguraw li tintlaħaq il-mira ta' ħarba ta' 40% stabbilita fl-Artikolu 2(4) tar-Regolament, għadha mhix disponibbli dejta sħiħa kemm mill-UE kif ukoll minn barra, biex issir valutazzjoni ta' kemm intlaħqet din il-mira, la fl-UE u lanqas fl-istokk kollu tas-sallur.

Dwar ir-ripopolazzjoni, li l-impatt tagħha fuq l-istokk Ewropew tas-sallur ma jistax jiġi vvalutat ħlief fuq temp ta' żmien itwal, il-parir xjentifiku juri li jeżisti tħassib dwar il-prattiki kurrenti ta' ripopolazzjoni, u josserva li għad ma jistax jiġi ppruvat jekk ir-ripopolazzjoni tikkontribwixxix realment għal żieda fil-ħarba tas-sallur adult. Għalhekk jeħtieġ li jiġu stabbiliti l-mezzi biex jiġu vvalutati l-effetti tar-ripopolazzjoni, u l-kontribut tagħha lejn il-ħarba tas-sallur adult, kif ukoll li jitqiesu d-dispożizzjonijiet dwar ir-ripopolazzjoni fir-Regolament dwar is-Sallur biex jiġi vverifikat li dawn għadhom xierqa fid-dawl tal-problemi li jeżistu fl-implimentazzjoni tagħhom. Is-servizzi tal-Kummissjoni qegħdin isegwu mill-qrib il-ħidma xjentifika fuq dan is-suġġett u se jindirizzaw il-kwistjoni skont l-aktar sejbiet riċenti.

Fl-aħħar nett, minn perspettiva amministrattiva, ir-Regolament dwar is-Sallur ipoġġi obbligi ta' rappurtar sinifikanti fuq l-Istati Membri, billi jeħtieġ rappurtar sħiħ tal-indikaturi biex tiġi vvalutata bis-sħiħ il-qagħda tal-istokk u l-effikaċja tal-implimentazzjoni tal-Pjanijiet ta' Ġestjoni tas-Sallur. Madankollu, ir-rappurtar ta' spiss ma kienx komplut, filwaqt li hemm l-inkonsistenzi fir-rappurtar u fil-kalkolu tal-indikaturi tal-istokk irrappurtati mill-Istati Membri. L-istandardizzazzjoni tal-formati tat-tabelli tad-dejta u tal-metodi ta' kalkulazzjoni jkunu jiffaċilitaw ir-rappurtar filwaqt li jippermettu evalwazzjoni aħjar tal-effikaċja tal-miżuri ta' ġestjoni individwali fil-livell tal-Unitajiet ta' Ġestjoni tas-Sallur.

Il-Kummissjoni biħsiebha titlob valutazzjoni xjentifika esterna tal-metodoloġiji li jużaw l-Istati Membri, u, fejn rilevanti aġġornament jew stima ġdida tal-indikaturi tal-istokk rigward is-sallur. L-għan huwa li jinkisbu stimi konkreti tal-parametri tal-istokkijiet mingħand l-Unitajiet ta' Ġestjoni tas-Sallur biex jirriflettu l-qagħda tal-istokk u tal-isfruttament fl-Ewropa, biex jiġi vvalutat l-impatt tar-Regolament dwar is-Sallur u jiġi kkunsidrat humiex meħtieġa miżuri addizzjonali. Abbażi ta' dan il-parir, u fejn ikun xieraq, il-Kummissjoni se tfittex il-mezzi, li jistgħu jinkludu reviżjoni tar-Regolament dwar is-Sallur, biex tiġi vvalutata l-effikaċja tiegħu.

Sorsi

Ir-Rapport tat-43 Laqgħa Plenarja tal-Kumitat Xjentifiku, Tekniku u Ekonomiku għas-Sajd, 8-12 ta' Lulju 2013, Kopenħagen, Rapport EUR 26094.

ICES advice on EU request to ICES to technically evaluate the Eel Management Plan progress, Special Request, June 2013.

ICES, Report of the Workshop on Evaluation of Progress of the Eel Management Plan 2013, 13-15 May 2013, ICES Headquarters, Copenhagen. ICES CM/ACOM:32. 757-il paġna.

ICES advice for 2014, European eel, November 2013.

ICES, Report of the Joint EIFAAC/ICES Working Group on Eels (WGEEL), 18-22 March 2013, Sukarietta, Spain and 4-10 September 2013, Copenhagen, Denmark.

ICES, Report of the Workshop on Eel and Salmon DCF Data (WKESDCF), 3 – 6 July 2012, ICES Headquarters, Copenhagen. ICES CM/ACOM: 62.

[1] ĠU L 248, 22.09.2007, p. 17. L-opinjoni tal-Kumitat Xjentifiku, Tekniku u Ekonomiku għas-Sajd imsemmi fl-Artikolu 9(2) tar-Regolament dwar is-Sallur jinsab: http://stecf.jrc.ec.europa.eu/documents/43805/594118/2013-07_STECF+PLEN-13-02_JRC83565.pdf (p. 113 f.)

[2] Sommarju qasir tal-konklużjonijiet tal-54 laqgħa tal-Grupp ta' Analiżi Xjentifika dwar il-kummerċ fil-fawna u l-flora slavaġ, tat-13 ta' Diċembru 2010, https://circabc.europa.eu/sd/a/49ab3fc9-646b-4b35-ac42-f0333479ce24/54_summary_srg.pdf.

[3] Bi qbil mal-Artikolu 2(1) tar-Regolament dwar is-Sallur, l-Istati Membri għandhom jidentifikaw u jiddefinixxu l-baċiri tax-xmajjar individwali li jkun hemm fit-territorju nazzjonali tagħhom, u li jkunu ħabitats naturali tas-sallur Ewropew (baċiri tax-xmajjar tas-sallur), filwaqt li skont l-Artikolu 7(1) tar-Regolament dwar is-Sallur, sal-31 ta' Lulju 2013, 60% tas-sallur li jinqabad kull sena, u li jkun fih inqas minn 12-il ċentimetru (frieħ tas-sallur) għandu jinżamm għar-ripopolazzjoni tal-istokk.

[4] L-Awstrija, is-Slovakkja, l-Ungerija, ir-Rumanija, Ċipru u Malta.

[5] Il-Bulgarija, is-Slovenja.

[6] Sad-data tal-lum, il-Finlandja biss għadha ma resqitx ir-rapport tal-progress tagħha.

[7] Il-Parir tal-ICES bi tweġiba għat-talba tal-UE biex l-ICES jevalwaw teknikament il-progress tal-Pjan ta' Ġestjoni tas-Sallur, fir-rapport tal-Kumitat Konsultattiv tal-ICES tal-2013. Parir tal-ICES 2013, Volum 9, Taqsima 9.3.3.3. paġna 17.

[8] Ir-Rapport tat-43 Laqgħa Plenarja tal-Kumitat Xjentifiku, Tekniku u Ekonomiku għas-Sajd, 8-12 ta' Lulju 2013, Kopenħagen, Rapport EUR 26094

[9] Parir tal-ICES dwar is-Sallur Ewropew, Parir tal-ICES 2012, Volum 9, Taqsima 9.4.7: "Minħabba n-nuqqas rekord ta' frieħ tas-sallur, l-ICES itenni t-tħassib tiegħu li l-programmi ta' ripopolazzjoni tal-frieħ tas-sallur wisq probabbli mhumiex se jikkontribwixxu b'mod sostanzjali għall-irkupru tal-istokk tas-sallur Ewropew. Il-piż tal-prova għandu jkun li r-ripopolazzjoni tkun tiġġenera benefiċċji netti fil-kontribut tiegħu biex jgħin il-potenzjal tal-ħarba tas-sallur adult lejn il-baħar u l-bidien. Qabel ir-ripopolazzjoni, jew biex titkompla ir-ripopolazzjoni li diġà qed issir, għandha titwettaq valutazzjoni tar-riskju li tqis il-mortalità waqt is-sajd, waqt iż-żamma, waqt it-trasport u wara r-ripopolazzjoni, u fatturi oħra bħall-mard u t-trasferiment ta' parassiti. Biex jitħaffef l-irkupru tal-istokk, il-qabdiet kollha ta' frieħ tas-sallur għandhom jintużaw għar-ripopolazzjoni. Ir-ripopolazzjoni għandha ssir biss fejn ikun mistenni li l-probabbiltà ta' sopravvivenza sal-istadju adult tkun kbira u l-kundizzjonijiet għall-ħarba jkunu tajbin. Dan ifisser li r-ripopolazzjoni ma għandux jintuża bħala raġuni biex jibqa' għaddej is-sajd, u r-ripopolazzjoni għandha ssir biss fejn il-mortalitajiet antropoġeniċi jkunu baxxi".

[10] Il-Parir tal-ICES bi tweġiba għat-talba tal-UE biex l-ICES jevalwaw teknikament il-progress tal-Pjan ta' Ġestjoni tas-Sallur, fir-rapport tal-Kumitat Konsultattiv tal-ICES tal-2013. Parir tal-ICES 2013, Volum 9, Taqsima 9.3.3.3. paġna 17.

[11] Report of the EIFAAC/ICES Working Group on Eel (2011).

[12] Wickström & Sjöberg, Traceability of stocked eels – the Swedish approach, Ecology of Freshwater Fish 2013, p. 1.

[13] Ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (ĠU L 61, 3.3.1997, p. 1).

Anness I – Tabella: Prezzijiet għal kull kilogramma ta' frieħ tas-sallur imħallsa minn min jieħu ħsieb ir-ripopolazzjoni fi Stati Membri diversi, kif ġew irrappurtati lill-Kummissjoni mill-awtoritajiet nazzjonali rilevanti.

|| || 2008 || 2009 || 2010 || 2011 || 2012

|| Osservazzjonijiet || Piż Kg || Prezz €/kg || kg || €/kg || kg || €/kg || kg || €/kg || kg || €/kg

BE || Skont ir-rapport ta' progress FR: 2010-11 – 120kg 2011-12 – 160 kg || 125 || 510 || 152 || 425 || 143 || 453 || 160 || 470-520 || 206 || 399-416

CZ || Skont ir-rapport ta' progress FR: 2009-10 – 671 kg 2010-11 – 620 kg 2011-12 – 520 kg || || || 289 || 495 || 640 || 547 || 609 || 547 || 557 || 530

DE || Skont ir-rapport ta' progress FR: 2009-10 – 2492 kg 2010-11 – 807 kg 2011-12 – 1761 kg || || 400-550 || || 400-550 || || 400-550 || || 400-550 || || 400-550

DK || Skont ir-rapport ta' progress FR: 2009-10 – 1050 kg 2010-11 – 600 kg 2011-12 – 250 kg || || || || 419 || || 453 || || 421 || ||

EE || || || || || || 63.5 || 480 || 206.5 || 625 || ||

EL || || || || || || || || 285 || 420 || ||

ES || L-Asturias biss tirrapporta l-prezzijiet li jitħallsu għar-ripopolazzjoni || 6 || 464 || 8 || 562 || N/A || N/A || 8 || 578 || 8 || 535

FR || 3,6 tunnellati mibjugħin fi FR għal 400€/kg skont l-informazzjoni bil-fomm. Ma ssemmietx ebda sena. || || || || || || || || || ||

IE || Segwi l-parir tal-ICES – temminx fl-effikaċja tar-ripopolazzjoni, iżda stenna informazzjoni xjentifika ġdida || || || 0 || N/A || 0 || N/A || 0 || N/A || 0 || N/A

NL || Skont ir-rapport ta' progress FR: 2009-10 – 2890 kg 2010-11 – 370 kg 2011-12 – 2086 kg || || || || || || 450 (UK) 440 (FR) || || 490 (UK) 550 (FR) || ||

LT || || || || || || || || 1047 || || ||

LV || Il-prezz kien jinkludi l-ħżin, it-trasportazzjoni u l-immaniġġar || || || || || || || 100 || 2917 || ||

|| Skont ir-rapport ta' progress FR: 2009-10 – 85 kg 2010-11 – 85 kg 2011-12 – 90 kg || || || || || 85 || 650 || 85 || 500 || ||

PT || Tirripopolax, iżda biegħ lil Spanja (Ċifri bil-Korsiv). || || 270 || || 209 || || 275 || 900 || 402 300 || ||

SE || Skont ir-rapport ta' progress FR: 2009-10 – 870 kg || || || || || || 575-650 || || 575-650 || ||

SK || || 100 || 808 || 62 || 565 || 85 || 595 || 79.5 || 600 || ||

UK || Skont ir-rapport ta' progress FR: 2009-10 – 240 kg 2010-11 – 1487 kg 2011-12 – 400 kg || || || 240 || || (865.1) 1401 || (476) || (948.3) 1080 || (395) || ||

NB. It-tabella turi l-prezzijiet tas-snin 2008 sa 2012 tal-frieħ tas-sallur. Kien diffiċli li wieħed jakkwista dejta sħiħa u rilevanti mingħand l-Istati Membri, minkejja bosta sejħiet mingħand il-Kummissjoni biex dawn jippreżentaw din id-dejta.

Anness II – L-implimentazzjoni tal-Miżuri ta' Ripopolazzjoni

BE: Fil-Wallonia, fl-2011 ġew ripopolati 130,000 frieħ tas-sallur individwi (40 kg) f'xi xmajjar ewlenin, bħall-Ourthe (12 kg) l-Amblève (8 kg), l-Aisne (1 kg), il-Méhaigne (2 kg) fil-baċir tal-Lesse u l-Meuse u d-Dyle (1 kg) fil-baċir tax-Scheldt. Fl-2012 ġew ripopolati 50kg fix-xmajjar tal-baċir tal-Meuse: Vesdre (6 kg), Haute Lesse (6 kg), Viroin (4 kg), Haute Sambre (6 kg), Biesme (2 kg), Biesmelle (2 kg), Hantes (2 kg), Thure (2 kg), Eau d'Heure (4 kg), Eau d'Heure Lakes (2kg). Ir-ripopolazzjoni se titkompla tul l-4 snin li ġejjin.

CZ: L-istokkjar tal-ħut isir skont il-pjan ta' ġestjoni. L-istokkjar tal-ħut isir f'żoni li jippermettu l-ħarba tas-sallur għall-baħar. Dawn jinkludu l-Baċir tax-Xmara Elbe, li jarmi għall-Baħar tat-Tramuntana, (migrazzjoni mingħajr problemi), u l-Baċir tax-Xmara Odra, li jarmi għall-Baħar Baltiku fin-naħa tal-kosta Pollakka, (hawn jeżistu xi ostakoli li jfixklu l-ħarba tas-sallur għal-ġol Baħar Baltiku). Għal kull waħda mis-snin 2012, 2013 u 2014, huwa maħsub li jiġu importati fir-Repubblika Ċeka 950 kg ta' frieħ tas-sallur. Minn dawn, 700 kg se jinxtraw b'finanzjament mill-Programm Operattiv għas-Sajd u 250 kg se jinxtraw bil-fondi privati tal-Unjin tas-Sajd Ċeka.

DK: Ir-ripopolazzjoni ġiet implimentata bis-sħiħ kif deskritt fil-Pjan ta' Ġestjoni tas-Sallur Daniż. Il-kwantità ta' sallur ripopolat fl-ilma ħelu żdiedet mis-sena 2010, meta ngħata finanzjament mill-Fond Ewropew għas-Sajd. Fil-Pjan ta' Ġestjoni tas-Sallur Daniż, kien propost li l-kwantità ta' sallur li għandu jiġi ripopolat kienet ta' 0,8 miljun sallur. Il-kwantità reali ta' sallur ripopolat żdiedet għal bejn 1,2 u 1,4 miljun sallur fl-2010 u fl-2011.

EE: Il-proposta ewlenija tal-Pjan ta' Ġestjoni tas-Sallur kienet li tiżdied il-kwantità ta' sallur stokkjat fis-sena fil-korpi tal-ilma tal-Baċir tax-Xmara Narva, u li jiżdied l-istokkjar b'finanzjament addizzjonali mill-Fond Ewropew għas-Sajd (FES). Mill-2011 l-istokkjar tas-sallur ġie sostnut addizzjonalment mill-FES. Mingħajr stokkjar, kienet tinqata' żona kbira b'potenzjal kbir ta' produzzjoni.

EL: Il-miżura ppjanata ta' ripopolazzjoni ta' 10% tal-frieħ tas-sallur importat minn Stati Membri oħra tal-UE (ir-reklutaġġ tal-frieħ fil-Greċja huwa nieqes ħafna) ma ġietx implimentata kompletament minħabba restrizzjonijiet finanzjarji.

ES: Dawk il-komunitajiet awtonomi kollha li fil-pjanijiet tagħhom kellhom ir-ripopolazzjoni, wettquha, iżda mhux kollha sal-istess punt. Asturias, Cantabria, Cataluña u Andalucía implimentaw kompletament il-pjanijiet ta' ripopolazzjoni, filwaqt li Valencia rripopolat biss 42% ta' dak li kien previst. Il-Pajjiż Basque se jagħmel biss ripopolazzjoni mdewma.

FR: 45% tal-kwota għall-qabda tal-frieħ tas-sallur tal-istaġun tas-sajd 2011-2012 ġew allokati għar-ripopolazzjoni fl-UE. Bejn 5% u 10% tal-qabda kienu previsti li jiġu ripopolati fi Franza, iżda r-ripopolazzjoni li saret għal kull staġun tas-sajd bejn l-2009 u l-2012 kienet ħafna inqas minn dik ippjanata.

2009-2010: 0,33%

2010-2011: 1,69 %

2011-2012: 8,34 %

Ir-raġunijiet għaliex ma ntlaħqux il-miri ta' ripopolazzjoni kienu l-implimentazzjoni mdewwma tal-pjanijiet ta' Franza dwar is-sallur fl-2009, is-sejba tal-vajrus EVEX fil-frieħ tas-sallur, dubji dwar il-kapaċità li jiġu kolonizzati ċerti żoni, diffikultajiet amministrattivi u finanzjarji, u tniġġis f'xi żoni fil-mira għar-ripopolazzjoni. Ir-ripopolazzjoni qed issir aħjar kull sena permezz tal-esperjenza miksuba dwar żoni addattati għar-ripopolazzjoni, u dwar kwistjonijiet sanitarji.

Il-mortalità tal-frieħ tas-sallur fi żmien ħmistax il-jum wara r-ripopolazzjoni tvarja bejn 6% u 72%, skont iż-żona. Ma setgħetx tiġi ddeterminata b'mod preċiż is-sopravvivenza fl-ewwel 6 xhur. Fi tnejn miż-żoni ta' ripopolazzjoni nstab li "mill-inqas xi ftit" sallur jibqa' ħaj. Fiż-żewġ żoni l-oħra ta' ripopolazzjoni, ma reġax inqabad sallur immarkat (jiġifieri ripopolat), għalhekk kien impossibbli li wieħed jasal għal xi konklużjoni dwar ir-rata ta' sopravvivenza.

LT: L-istokkjar huwa waħda mill-iżjed miżuri importanti tal-pjan. L-intensità tal-istokkjar tiddependi fuq id-disponibbiltà ta' frieħ tas-sallur. Huwa possibbli li jsir stokkjar b'sallur f'diversi stadji tal-ħajja. Id-densità rakkomandata għall-istokkjar tal-korpi tal-ilma fil-Litwanja hija ta' 100 ferħ tas-sallur għal kull ettaru, jew ta' 25 individwu ta' inqas minn 20 cm fit-tul.

F'dawn l-aħħar għaxar snin, l-istokkjar sar bi frieħ żgħir tas-sallur jew b'ħut ikkoltivat li b'mod individwali jiżen ħafna grammi. Minkejja d-diffikultajiet biex inbdiet l-implimentazzjoni tal-Pjan ta' Ġestjoni tas-Sallur, is-servizz tas-sajd beda jimplimenta l-azzjonijiet minnu f'nofs is-sena 2011. Inxtraw 134 000 individwi tas-sallur Ewropew li kellhom tul ta' inqas minn 20 cm (madwar 10-11 g). Fi żmien xahrejn (Lulju u Awwissu 2011) is-sallur mixtri kollu ġie stokkjat fi 22 lag fil-Litwanja.

NL: Kien previst li r-ripopolazzjoni tinbeda fl-2009, iżda bdiet fl-2010. Ir-ripopolazzjoni ssir b'sallur imkabbar minn qabel li jkun twil mill-inqas 28 cm. Mhijiex ċara l-effikaċja tal-programm kurrenti ta' stokkjar bil-frieħ tas-sallur. L-impatt tal-programm ta' stokkjar fil-perjodu 2009-2011 mhux se jidher qabel ma l-frieħ jitwalu iżjed minn 30 cm u jkun jista' jinqabad fi ħdan il-programmi tas-sajd u tal-monitoraġġ tas-sallur. Għaldaqstant, dan ikun wara l-perjodu li qed jiġi evalwat bħalissa. L-introduzzjoni ta' frieħ tas-sallur minn Franza, Spanja u l-Ingilterra fl-ilmijiet Olandiżi bla dubju se żżid il-bijomassa tal-frieħ tas-sallur f'dawn l-ilmijiet.

Attivitajiet tul il-perjodu 2009-2012: Frieħ u sallur imkabbar minn qabel ripopolati

Kwantitajiet Ripopolati || 2010 || 2011

frieħ tas-sallur || 763 || 164

sallur imkabbar minn qabel || 0 || 1395

PL: L-intensità tal-istokkjar tiddependi fuq id-disponibbiltà ta' frieħ tas-sallur f'Mejju u f'Ġunju. Il-kwantità ta' stokkjar rakkomandata għall-baċir tal-Oder hija ta' 6 miljun individwu u għall-baċir tal-Vistula, ta' 7 miljuni. Huwa possibbli li l-istokkjar isir b'sallur ta' daqsijiet diversi. Tul dawn l-aħħar għoxrin sena, l-istokkjar sar b'sallur li kien imkabbar minn qabel u kien jiżen bejn għadd ta' grammi u għadd ta' mijiet ta' grammi.

Ir-riżultati ta' studji mwettqa mid-Dipartiment tal-Bijoekonomija tas-Sajd IFI jindikaw li fil-Polonja hemm mill-inqas għaxar kumpaniji kbar li jimportaw il-ħut żgħir għall-istokkjar, u produttur wieħed li jrabbi l-frieħ tas-sallur importati u għandu rabtiet mal-Assoċjazzjoni Pollakka tas-Sajd bil-Qasba f'Suwalki. Il-maġġoranza tal-importaturi jakkwistaw il-ħut żgħir mingħand kumpaniji tal-akkwakultura fid-Danimarka, fl-Olanda, fil-Ġermanja, fl-Isvezja, fil-Litwanja u fi Franza, fejn jeżistu diversi kumpaniji li jħaxxnu s-sallur għall-kummerċ, u l-biċċa l-kbira tal-ħut ikun jiżen bejn 100 u 1 000 gramma l-waħda.

PT: Ir-rapport ma jiddeskrivix kif jintlaħaq l-obbligu ta' riżerva ta' 60% tal-frieħ tas-sallur li jinqabad fil-Minho (l-uniku post fil-Portugall fejn hu permess is-sajd tal-frieħ tas-sallur). Ġew identifikati l-postijiet possibbli għar-ripopolazzjoni. Iżda l-Portugall jixtieq li jinbidel il-ħsieb dwar ir-ripopolazzjoni, b'mod partikolari minħabba li huwa dubjuż kemm hi effikaċi r-ripopolazzjoni biex tikkontribwixxi għall-irkupru, iżda wkoll għaliex hija diffiċli biex issostniha, kemm finanzjarjament kif ukoll teknikament.

SE: Skont il-Pjan ta' Ġestjoni tas-Sallur, żieda fir-ripopolazzjoni ma tikkontribwixxix għal żiediet fil-ħarba tas-sallur adult qabel 14-il sena wara l-istokkjar. Is-sallur adult jinxtara minn Franza u/jew mill-Ingilterra, u dejjem jitqiegħed fi kwarantina biex ikun aċċertat li ma jiddaħħalx mard fl-ilmijiet Svediżi. Intlaħqu l-miri tal-Pjan ta' Ġestjoni tas-Sallur li tiżdied il-kwantità tar-ripopolazzjoni.

Fl-2008, il-kwantità ta' frieħ tas-sallur li ġie ripopolat fl-Isvezja kienet ta' bejn 1 u 1,2 miljun individwi. Il-mira fuq żmien qasir stabbilita fil-Pjan ta' Ġestjoni tas-Sallur kienet li din iċ-ċifra tkun irduppjata (2 sa 2,5 miljun individwi) sal-2010. Din il-mira ntlaħqet fl-ewwel sena tal-implimentazzjoni tal-Pjan ta' Ġestjoni tas-Sallur. Fl-2010 u fl-2011, ir-ripopolazzjoni waqfet kważi għal kollox fuq il-Kosta tal-Lvant; ir-ripopolazzjoni tal-ilmijiet interni kienet iffokata fuq lagi li jarmu lejn il-Punent, speċjalment il-Lag ta' Vänern u l-Lag ta' Vombsjön biex jiġu evitati impatti antropoġeniċi futuri fuq il-programm ta' stokkjar (jiġifieri l-mortalità minħabba s-sajd u l-idroelettriku).

Billi r-ripopolazzjoni saret parti tant importanti mill-Pjanijiet ta' Ġestjoni tas-Sallur, u billi l-kwantitajiet ta' frieħ tas-sallur huma żgħar, irid jiġi aċċertat li kull ripopolazzjoni tiġġenera l-benefiċċji netti għall-popolazzjoni riproduttiva, u jridu jiġu sodisfatti tliet kundizzjonijiet bażiċi:

- Jeħtieġ li minn fejn jinqabdu l-frieħ tas-sallur, xorta waħda jkun jifdal frieħ,

- Fejn jinħelsu jrid ikun post fejn hemm ftit jew l-ebda inċidenza ta' mortalità antropoġenika, u

- Irid ikun hemm probabbiltà kbira li s-sallur ripopolat ikun jista jemigra lejn il-Baħar Sargasso (Saru bosta studji li ttraċċaw is-sallur ripopolat fil-migrazzjoni tiegħu lejn iż-żoni fejn ibid, iżda ma kienx hemm biżżejjed provi li dan is-sallur irnexxielu jasal).